L 243/92
SK
Úradný vestník Európskej únie
20.9.2022
(21)
V nadväznosti na tieto výskyty ohnísk vysokopatogénnej aviárnej influenzy veterinárne orgány Kanady, Spojeného kráľovstva a Spojených štátov amerických zriadili v okruhu 10 km okolo postihnutých zariadení kontrolné pásmo a v záujme kontroly výskytu vysokopatogénnej aviárnej influenzy a obmedzenia šírenia tejto choroby zaviedli politiku likvidácie zvierat.
(22)
Kanada, Spojené kráľovstvo a Spojené štáty americké predložili Komisii informácie o epidemiologickej situácii na svojom území, ako aj o opatreniach prijatých na zamedzenie ďalšieho šírenia vysokopatogénnej aviárnej influenzy.
Komisia tieto informácie vyhodnotila.
Na základe tohto hodnotenia a v záujme ochrany štatútu zdravia zvierat v Únii by už vstup zásielok hydiny, zárodočných produktov hydiny a čerstvého mäsa z hydiny a pernatej zveri do Únie z oblastí, na ktoré sa vzťahujú obmedzenia zavedené veterinárnymi orgánmi Kanady, Spojeného kráľovstva a Spojených štátov amerických z dôvodu nedávneho výskytu ohnísk vysokopatogénnej aviárnej influenzy, nemal byť povolený.
(23)
Kanada okrem toho predložila aktualizované informácie o epidemiologickej situácii na svojom území v súvislosti s výskytom 18 ohnísk vysokopatogénnej aviárnej influenzy v chovoch hydiny v provinciách Alberta (9), Britská Kolumbia (1), Manitoba (1), Ontário (3), Quebec (2) a Saskatchewan (2) ktoré boli potvrdené medzi 31. marcom 2022 a 23. aprílom 2022.
(24)
Spojené kráľovstvo ďalej predložilo aktualizované informácie o epidemiologickej situácii na svojom území v súvislosti s výskytom ohniska vysokopatogénnej aviárnej influenzy v chove hydiny na ostrove Whalsay (Shetlandské ostrovy, Škódsko, Spojené kráľovstvo), ktoré bolo potvrdené 30. mája 2022.
(25)
Okrem toho Spojené štáty americké predložili aktualizované informácie o epidemiologickej situácii na svojom území v súvislosti s výskytom 14 ohnísk vysokopatogénnej aviárnej influenzy v chovoch hydiny v štátoch Minnesota (5), Missouri (1), Nebraska (2), Severná Dakota (2) a Južná Dakota (4), Spojené štáty americké, ktoré boli potvrdené medzi 8. marcom 2022 a 14. aprílom 2022.
(26)
Kanada, Spojené kráľovstvo a Spojené štáty americké takisto predložili informácie o opatreniach, ktoré prijali na zabránenie ďalšiemu šíreniu tejto choroby.
Po výskyte týchto ohnísk vysokopatogénnej aviárnej influenzy Kanada, Spojené kráľovstvo a Spojené štáty americké konkrétne zaviedli politiku likvidácie zvierat s cieľom kontrolovať a obmedziť šírenie tejto choroby a takisto dokončili potrebné čistenie a dezinfekciu po zavedení politiky likvidácie zvierat v chovoch hydiny, ktoré boli na ich území nakazené.
(27)
Komisia vyhodnotila informácie, ktoré predložili Kanada, Spojené kráľovstvo a Spojené štáty americké, a dospela k záveru, že ohniská vysokopatogénnej aviárnej influenzy v chovoch hydiny boli odstránené a že už neexistuje žiadne riziko spojené so vstupom komodít z hydiny do Únie z pásiem Kanady, Spojeného kráľovstva a Spojených štátov amerických, z ktorých bol v dôsledku daných ohnísk vstup komodít z hydiny do Únie pozastavený.
(28)
Vzhľadom na súčasnú epidemiologickú situáciu, pokiaľ ide o vysokopatogénnu aviárnu influenzu v Kanade, Spojenom kráľovstve a Spojených štátoch amerických, by sa mali prílohy V a XIV k vykonávaciemu nariadeniu (EÚ) 2021/404 zmeniť.
(29)
Vzhľadom na súčasnú epidemiologickú situáciu v Kanade, Spojenom kráľovstve a v Spojených štátoch amerických, pokiaľ ide o vysokopatogénnu aviárnu influenzu a vážne riziko jej rozšírenia do Únie, by zmeny vykonávacieho nariadenia (EÚ) 2021/404, ktoré sa majú vykonať na základe tohto nariadenia, mali nadobudnúť účinnosť čo najskôr.
(30)
Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,